Knights-paaltjiewagter geopereer | Netwerk24
Deur Johann de Jager 18 Oktober 2019 21:30
Wandile Makwethu. Foto: Gallo Images
Fortuin is Donderdag, op die laaste dag van die wedstryd teen die Dolphins in Bloemfontein, beseer toe hy teenaan die paaltjies gestaan en ’n vangskoot benut het van die boulwerk van Pat Kruger af.
Sy linkerduim is ontwrig en ’n mediese prosedure is later die dag op hom uitgevoer.
Die 24-jarige Fortuin het speelkans gekry omdat die nuweling-paaltjiewagter, Wandile Makwetu (20), ook met ’n vingerbesering aan die begin van die seisoen gesukkel het.
Die voormalige Suid-Afrikaanse o.19-kaptein moet nou Saterdag in die plaaslike klubwedstryd sy fiksheid bewys.
Andries Gous en Keegan Petersen kan ook as paaltjiewagters oorweeg word.
Dit lyk in dié stadium of Makwetu en Shadley van Schalwyk vir Fortuin en die naatbouler Mbulelo Budaza gaan vervang.
Budaza is verkla nadat hy die Dolphins se aanvangskolwer Jason Oakes raakgegooi het toe hy die paaltjies wou omgooi. Die Knights wag nog op ’n verhoordatum. Hy kan intussen steeds oorweeg word.
Die Knights is steeds sonder hul twee beseerde voorslagboulers Marco Jansen (sy) en Ottniel Baartman (borsspier). Jansen sal albei dié maand se oorblywende wedstryde teen die Lions en Titans misloop, terwyl Baartman volgende week kan begin boul.
* Voorste kolwers in reeks sover: 348 lopies- Pite van Biljon (Knights); 330- Kyle Verreynne (Cape Cobras); 293- Farhaan Behardien (Titans); 226-Raynard van Tonder (Knights); 201-Neil Brand (Titans).
Voorste boulers: 12-Lutho Sipamla (Warriors); 11- Malusi Siboto (Lions), George Linde (Cape Cobras), Gerald Coetzee (Knights), Tshepo Moreki (Titans).
Meer oor: Krieket | Knights